Modificări la Casa de Pensii
Premierul Marcel Ciolacu a făcut, joi, un anunț extrem de important în ceea ce privește Casa Națională de Pensii Publice.
„Avem o veste bună și pentru pensionari: introducem un nou sistem informatic performant la Casa Națională de Pensii Publice, complet integrat. Este o investiție de peste 130 de milioane de lei din PNRR și astfel vom elimina, de exemplu, cozile la biletele de tratament sau alte servicii” a declarat premierul Marcel Ciolacu.
Și Ministerul Muncii a anunțat că a fost inițiată procedura de transparență pentru o Hotărâre a Guvernului privind aprobarea Notei de fundamentare referitoare la necesitatea și oportunitatea efectuării cheltuielilor aferente proiectului „Noul Sistem Informatic Integrat al Casei Naționale de Pensii Publice„.
Conform proiectului, se propune realizarea unui nou sistem informatic integrat al Casei Naționale de Pensii Publice, având ca obiective digitalizarea internă a instituției, furnizarea de servicii publice personalizate și susținerea procesului guvernamental de luare a deciziilor, într-un mediu asigurat pentru interoperabilitate și securitate cibernetică, conform cerințelor directivelor europene aplicabile.
Investiția va implica următoarele acțiuni principale:
- Implementarea unui sistem pentru digitalizarea și automatizarea proceselor interne;
- Dezvoltarea unei platforme software pentru relația cu cetățenii, care va include:
- Un portal de interacțiune personalizat pentru fiecare utilizator, cu un sistem de management al identității și posibilitatea utilizării semnăturii digitale;
- Un spațiu privat pentru fiecare cetățean, accesibil prin portal, unde vor fi disponibile toate datele acestuia și unde se vor transmite comunicările electronice;
- Posibilitatea pentru cetățeni de a completa documente și de a efectua consultări/simulări privind datele personale referitoare la pensie;
- Implementarea sistemelor de analiză și predicție.
Aceste acțiuni sunt conforme cu prevederile incluse în Planul Național de Redresare și Reziliență (PNRR) privind reforma sistemului de pensii publice și sunt esențiale pentru modernizarea și eficientizarea proceselor din cadrul Casei Naționale de Pensii Publice.
Recalcularea Pensiilor
Toamna aceasta va marca începutul unei recalculări ample a pensiilor. În 2024, valoarea punctului de pensie va crește cu 13,8%, ajungând la suma de 2032 lei. Această majorare este un indicator al eforturilor guvernamentale de a asigura un trai decent pensionarilor.
Din 2025, procentul de cotizare va fi majorat, dar nu va depăși creșterea veniturilor din contribuțiile de asigurări sociale la buget sau rata medie anuală a inflației din anul precedent. Această măsură este menită să echilibreze sistemul de pensii în raport cu economia națională.
Consiliul Fiscal va juca un rol crucial în monitorizarea și raportarea respectării regulilor de majorare a valorii punctului de referință. Un raport anual va fi realizat în luna iunie și publicat pe site-ul Consiliului Fiscal, oferind transparență și responsabilitate în gestionarea fondurilor de pensii.
Începând cu 2027, Consiliul Fiscal va întocmi la fiecare trei ani un raport privind evoluția cheltuielilor cu pensiile publice, bazat pe proiecțiile Ageing Working Group (AWG). Guvernul va implementa măsuri corective pentru a menține cheltuielile cu pensiile în limitele procentuale stabilite în PIB.